ועדת הפנים והגנת הסביבה, כנסת 24, פרוטוקול מספר 102, 2022-01-24 11:30

וליד טאהא: שלום לכולם, הנושא שנדון בו היום הוא הקמת קו חשמל ללא תיאום תוך פגיעה ביער חולדה ההיסטורי וסכנה אמיתית לבריאות התושבים, של חברת הכנסת שרון רופא אופיר.

וליד טאהא: נמצאת אתנו ראשת המועצה האזורית גזר ואורחים נוספים מחברת חשמל ומשרדים רלוונטיים.

וליד טאהא: בשבוע האחרון קבלתי המון פניות על ניתוקי חשמל בנגב, דברים שעד היום לא נפתרו.

וליד טאהא: מאות פניות של אנשים שישנים ללא חשמל.

וליד טאהא: שם הבעיה מסוג אחר.

וליד טאהא: הם לא מתלוננים על הנחת קווים, הם מתלוננים מתוך מחסור בקווים שמביא על עומס ברשת.

וליד טאהא: או שלא נעשים בהתאם, לוקחים חיבור חוקי אבל במקום חיבור אחד זה הופך לעשרה חיבורים והקו לא יכול לשאת את זה.

וליד טאהא: אולי זו הזדמנות לעודד הגברת תשתיות במקומות האלה בנגב, רהט, ערערה, תל שבע וכו'.

וליד טאהא: נתחיל את הדיון עם רותם ידלין, ראש המועצה האזורית גזר, תציגי את הבעיה בבקשה.

רותם ידלין: קודם כל תודה לחברת הכנסת שרון רופא אופיר.

רותם ידלין: אדוני היושב-ראש, לפני שבועיים היינו כאן בדיון של הוועדה בהצעת חוק לשמירה על שטחים פתוחים.

רותם ידלין: נציגי מנהל התכנון אמרו הרבה מילים יפות על השטחים הפתוחים ועל תוכנית אב.

וליד טאהא: בדרך-כלל הם אומרים את זה.

רותם ידלין: יפה, כי בעיקר מדובר לצערי במילים ריקות מתוכן.

רותם ידלין: בשטח, ותמ"לים נבנים בעיקר על שטחים פתוחים וחקלאיים בשולי הערים.

רותם ידלין: בשטח מסדרונות חשמל שתוכננו בשנות ה-80 מורחבים ומוקמים בהם קווי מתח נוספים.

רותם ידלין: בשטח אף אחד לא מתעניין מה לשלטון המקומי יש להגיד.

רותם ידלין: אנחנו מגלים על תוכניות בשטח שלנו מאוחר מידי.

רותם ידלין: משרטטים מעלינו, לא דנים אתנו בחלופות ובפועל יוצאים לעבודות בלי לתאם אתנו.

רותם ידלין: זה המקרה של קו 400 במועצה אזורית גזר שביקשתי את עזרתכם להביא בפניכם היום.

רותם ידלין: אני אפתח ואגיד אדוני, בשבוע שעבר בית המשפט המחוזי קבע שהמדינה עמדה בכל התהליכים הבירוקרטיים הנדרשים.

רותם ידלין: אני לא מסכימה עם המסקנה של בית המשפט.

וליד טאהא: כי מולכם זה לא הושלם.

רותם ידלין: מנהל תכנון לא התייעץ אתנו בנוגע לקו.

רותם ידלין: הוחלפו חלופות מעל הראש שלנו בין חברת חשמל לבין מנהל תכנון.

רותם ידלין: חברת חשמל התחילה לעבוד בשטח בלי תיאום, כשהיא מסכנת תשתיות ביוב, תשתיות מים ותשתיות נפט שעוברות במקום.

רותם ידלין: אנחנו כמובן נציית להחלטת בית משפט, באותו יום הסרנו את הצו להפסקת עבודה.

רותם ידלין: הבירוקרטיה אולי ניצחה בבית משפט, אבל המהות לא השתנתה.

רותם ידלין: המהות חייבת לנצח.

רותם ידלין: קו החשמל הזה שעל הכפלתו נודע לנו במקרה לפני שנה וחצי הוא תכנון לקוי, תכנון שאינו צופה פני עתיד.

רותם ידלין: תכנון שלא מתחשב בשטחים הפתוחים המעטים שנשארו במדינת ישראל ולצערי אדוני ככה מתוכננים קווי חשמל במדינת ישראל היום.

רותם ידלין: ברור לנו שלמדינת ישראל יש צרכי אנרגיה, בסוף צריך להעביר חשמל לצרכנים, צריך להעביר אנרגיות מתחדשות מהנגב למרכז הארץ.

רותם ידלין: אבל בסופו של יום הכפלה של קו חשמל היא אירוע דרמטי במרחב.

רותם ידלין: המרחב שלנו נראה כך, שטחים פתוחים, שטחים חקלאיים.

רותם ידלין: אי אפשר כלאחר יד לבוא אחרי 30 שנה ולהגיד שאנחנו מכפילים את הקו הזה.

רותם ידלין: אפשר לראות את מועצה אזורית גזר, את קו החשמל, לצדנו נמצא כביש 6.

רותם ידלין: בסך הכול ביקשנו בקשה הגיונית, קחו בבקשה את קו החשמל הזה ותצמידו לכביש 6, לתשתית הרכבת שעוברת שם, לתשתית הנפט.

רותם ידלין: אל תשאירו אותו בשטחים הפתוחים.

רותם ידלין: כי במקום שבו הוא נמצא היום הוא תוכנן בשנות ה-80.

רותם ידלין: אפשר לראות את תחנת צפית שנבנתה מאז, תחנת גזר שנבנתה מאז, כביש 6 שנבנה מאז, רק אותו קו חשמל נשאר במקומו כמו שתוכנן כשבמדינת ישראל היו 5 מיליון איש והיו הרבה שטחים פתוחים ולצערי זה לא המצב היום.

רותם ידלין: היום אדוני מתכננים תכנון ארכאי, תכנון של שני קווים שקורעים את המרחב שלנו.

רותם ידלין: מוותרים על השטחים הפתוחים במקום להצמיד תשתיות לתשתיות קיימות.

רותם ידלין: אצטט את תומר גוטהלף מתכנון מחוז דרום שאומר: "אנחנו כמערכת תכנון רוצים לראות הרבה יותר הטמנה של קווי מתח עליון.

רותם ידלין: לשמור על נופים ששייכים לכל עם ישראל.

רותם ידלין: לא נאפשר עוד קווים עיליים של מאות קילומטרים שיהרגו את הנופים האחרונים שנשארו בדרום".

רותם ידלין: אני אומרת אדוני, על אחת כמה וכמה במרכז הארץ, שלא נשארו בו שטחים פתוחים.

רותם ידלין: זה צמוד לבתי הישוב משמר דוד, אפשר לראות את ההרחבה שנבנתה ואושרה על ידי אותו מנהל תכנון רק לפני עשור.

רותם ידלין: זה המרחק בין בתי ההרחבה לבין קו החשמל.

רותם ידלין: את הקו הנוסף הם מתכננים קרוב יותר לבתים.

רותם ידלין: אפשר לראות את זה מזווית נוספת.

רותם ידלין: זה גן הילדים והמעון של משמר דוד שנמצא 120 מטרים מהקו הקיים היום.

רותם ידלין: אנשי משמר דוד נמצאים אתי והם יציגו אחר כך את חוות הדעת שלהם שאומרת שבגלל שמשמר דוד גבוהה יותר מקו החשמל אז יש סכנה לתושבי משמר דוד.

רותם ידלין: אני אגיד דבר נוסף, בתמונה אפשר לראות את נחל שחם, משמר דוד ואת יעל חולדה.

רותם ידלין: יער חולדה הוא אחד היערות ההיסטוריים של מדינת ישראל.

רותם ידלין: יער קטן בן 115 שנה.

רותם ידלין: היער הראשון שקק"ל נטעו בארץ ישראל וזה הולך להיות היקף הכריתה ביער.

רותם ידלין: יש משמעות להיסטוריה, יש משמעות למורשת, יש משמעות ליערות ולנחלים.

רותם ידלין: זו תוכנית האב של יער חולדה, 30 מיליון שקלים שקק"ל משקיעה.

רותם ידלין: חשוב לי להגיד שהתכנון הזה נעשה לפני 30 שנה ומדינת ישראל השתנתה.

רותם ידלין: אי אפשר לקחת תכנון של קו שנבנה לפני 30 שנה ולהתייחס אליו באותה צורה, כשהיום יש פתרון הגיוני הרבה יותר.

רותם ידלין: תמ"א 41 של החשמל שתוכננה בעשור האחרון, עוד לא אושרה בממשלה אמנם אבל העקרונות שלה מאוד ברורים.

רותם ידלין: מדברים על הצמדת תשתיות, מדברים על מזעור השפעות סביבתיות, אני מצטטת מסעיף ד': תכנון תשתיות ומבנים, יכלול הגדרות למזעור מפגעים ומטרדים הצפויים מעת לעת להקמה ותפעול ובכלל זה לנחלים וסביבתם, בחופים ובמרחב הימי, בנוף ובערכי טבע ומורשת.

רותם ידלין: מדבר על שמירה על שטחים פתוחים בסעיף ה': שמירה וטיפוח מאפייני נוף, ערכי תרבות ומורשת.

רותם ידלין: חקלאות, סביבה, חזות, רצף של שטחים פתוחים.

רותם ידלין: כל המילים היפות נמצאות כאן ובפועל, מתכננים בשטח הפתוח.

רותם ידלין: בכל השנה וחצי האחרונות האלה אנחנו שומעים רק "אי אפשר".

רותם ידלין: אי אפשר להזיז ואי אפשר להטמין ואי אפשר ואי אפשר.

רותם ידלין: אני אומרת נכון, אי אפשר.

רותם ידלין: אי אפשר בשנת 2022 לסמוך על תכנון משנות ה-80.

רותם ידלין: אי אפשר להגיד לנו שמישהו עשה טעות, הם אמרו לנו את זה, עשינו טעות בתכנון של הקו הזה, מישהו היה צריך להעביר אותו לקו 6 לפני עשור אבל המישהו הזה לא נמצא כאן יותר, לא עובד כאן יותר.

רותם ידלין: מה עם לשאת באחריות לטעות?

רותם ידלין: מה עם להגיד נכון, טעינו, העברנו את הקו פה ונטמין עכשיו אפילו שזה יקר יותר.

רותם ידלין: גם על זה אנחנו שומעים שאי אפשר.

רותם ידלין: אדוני, אי אפשר להשאיר אותנו בלי פתרון.

רותם ידלין: אי אפשר להגיד לנו לגבי הנקודה הזאת בין היער לבין משמר דוד צריך לבוא אתנו בדברים, מנהל תכנון, זו נקודה שעדיין לא נחתמה.

רותם ידלין: שני שקפים קדימה אפשר לראות שגם קווי החשמל שמניחים הם עמודי חשמל שונים.

רותם ידלין: עמוד החשמל הנוכחי ועמוד החשמל החדש הם אפילו לא אותם עמודי חשמל.

רותם ידלין: כמה אנחנו צריכים לבקש שיהיה היגיון בתכנון, שמישהו ידבר אתנו.

רותם ידלין: הדיון פה אינו עוסק רק במועצה אזורית גזר, או ביער חולדה או במשמר דוד.

רותם ידלין: הוא עוסק במדיניות התכנון של מדינת ישראל בשטחים הפתוחים.

רותם ידלין: ברור לנו שמדינת ישראל חייבת להתפתח, ברור לנו שצריך אנרגיה.

רותם ידלין: אבל אם נמשיך לתכנן באותה דרך ארכאית, לא יישארו לנו שטחים פתוחים, לא יישארו לנו יערות.

רותם ידלין: בשלה העת לתכנון מקיים גם במדינת ישראל הצפופה, תודה.

וליד טאהא: תודה רבה לך רותם, ראש המועצה האזורית גזר.

וליד טאהא: אמנם אולי הפרק המשפטי הסתיים, אבל התהליך כפי שטענת, לא היה תקין לאורך כל הדרך, כמובן שנשמע עכשיו את הגרסה של מטה התכנון וחברת חשמל, אבל לפני זה חברת הכנסת שרון רופא אופיר, מהיום הראשון גם את התערבת בעניין, התקשרת, ביקשת דיון, זעקת, אנא השמיעי את דעתך.

שרון רופא אופיר: תודה אדוני היושב-ראש.

שרון רופא אופיר: בוקר טוב לראשת המועצה, לנציגים, לתושבי משמר דוד, לאנשים שנמצאים אתנו בזום.

שרון רופא אופיר: אתה צודק אדוני היושב-ראש, זעקתי, כי לראות את העוול הזה, זה עוול שזועק לשמיים.

שרון רופא אופיר: הבקשה שלי לדיון מהיר הונחה על שולחן הכנסת למעשה לפני כחודש.

שרון רופא אופיר: מה שקרה מאז ואז שהתכנסנו לדיון המהיר היום, התקבלה החלטה של בית המפשט המחוזי בלוד, בהחלטה למעשה נחתם הגולל על הפרסה העקומה הזאת, סליחה שאני מכנה אותה כך, אבל זו פרסה עקומה בעיני.

שרון רופא אופיר: בית המשפט כתב:

שרון רופא אופיר: כפי שעולה מטיעוניה של חברת חשמל, רמות השדה המגנטי, ככל שנובעות מקו החשמל הן זניחות ועומדות בערך של 1.2 מיליגאוס בזרם אופייני וכו'.

שרון רופא אופיר: אמרת שההחלטה המשפטית כבר נאמרה ועכשיו אנחנו מנהלים דיון מקביל, אז אני חושבת שההחלטה המשפטית עוד לא נאמרה.

שרון רופא אופיר: למעשה מה שיקרה עכשיו, ברגע שהקו הזה ימשיך להתקדם והוא ימשיך להתקדם ויגיע 120 מטרים מהמעון של הילדים שלהם, אז תושבי משמר דוד ואני מניחה שיהיו עוד אנשי ציבור שיצטרפו אליכם, יגישו עתירה לבית המשפט.

שרון רופא אופיר: הם לא יסכימו שקו מתח חשמל גבוה יעבור ליד מעון של ילדים רכים.

שרון רופא אופיר: הרי הדעת לא תופסת שזה מה שקורה.

שרון רופא אופיר: אני כבר שמה בצד את הנושא הכאוב של יער חולדה, היער הראשון שנטעו בארץ ישראל, היה כבר מי שאמר שעם שלא יודע את עברו אז ההווה שלו דל והעתיד שלו לוט בערפל.

שרון רופא אופיר: אני שמה בצד את סוגיית השטחים הפתוחים שכואבת ללב של כולנו.

שרון רופא אופיר: ביום שישי האחרון נסעתי למועצה שלכם וראיתי את השטחים.

שרון רופא אופיר: מצד אחד זה לעמוד לנשום ולהגיד וואו איפה אנחנו עומדים ומצד שני לבכות, איך ייתכן שבתוך שטח פתוח כזה, כל כך יפה, עובר קו מתח גבוה?

שרון רופא אופיר: איך יכול להיות?

שרון רופא אופיר: איך פוגעים ביער היסטורי?

שרון רופא אופיר: נשים את זה רגע בצד ונדבר על חיי אדם.

שרון רופא אופיר: הסיפור המשפטי לא תם.

שרון רופא אופיר: אם המועצה האזורית לא תבחר לערער לעליון, וזה לשיקולכם, הרי ההורים יפנו לבית המשפט כשהקו יגיע למעון ויבקשו לעצור את העבודות.

שרון רופא אופיר: אז אני שואלת, לא חבל על כספים שמדינת ישראל מוציאה ומשקיעה?

שרון רופא אופיר: הרי בסוף נידרש שוב לדיון כזה, אנחנו, או שאולי זה יגיע לוועדת חינוך.

שרון רופא אופיר: אז אני קוראת לכל העוסקים במלאכה, כמה קווי מתח הם העמידו שם באישון לילה?

רותם ידלין: כעשרה.

רותם ידלין: הם עוד לא עומדים, הם שוכבים, אבל הם בשטח כבר.

שרון רופא אופיר: הם נמצאים בשטח, כבר התחילו את העבודות.

שרון רופא אופיר: אז אני קוראת להם מכאן, על אף החלטת בית המשפט, אני קוראת מכאן גם לשרת האנרגיה, שאני יודעת שהיא רואה את הדברים עין בעין כמוכם, אני קוראת מכאן גם לחברת החשמל, שאני בטוחה שהמציאות הישראלית חשובה לה, בואו תעצרו, כי אנחנו לא חיים בחלם, אנחנו חיים במדינת ישראל ומה שמתרחש כאן מתאים יותר לסיפורים של חכמי חלם ולא לישראל של שנת 2022.

שרון רופא אופיר: תודה.

וליד טאהא: תודה רבה לחברת הכנסת שרון רופא אופיר.

וליד טאהא: לפני שנמשיך לשמוע את חברי הכנסת אני רוצה לשמוע את עינב פלד לביא יושבת ראש ועד משמר דוד, בבקשה.

עינב פלד לביא: בוקר טוב, תודה רבה על ההזדמנות להיות כאן.

עינב פלד לביא: אנחנו נמצאים כאן היום כי אנחנו יודעים, גם כתושבי המדינה הזאת וגם כישוב שהוא בהתהוות, אנחנו יודעים שבסופו של דבר הקול שלנו האזרחים הוא מאוד קטן.

עינב פלד לביא: כשאנחנו עומדים מול כאלה תהליכים רחבים מדיניים, אנחנו צריכים אתכם כדי שתהיו שומרי הסף שלנו.

עינב פלד לביא: כשאני מקבלת טלפונים מאנשי הקהילה שלי, מזקני הקיבוץ הישן, שהרבה מהם חולים, מהורים לילדים בפעוטון שדואגים שהקרינה שהולכת להיפלט מהכפלת הקו וגם מהשילוש שלו, אני מכירה כל אחד ואחד מהתושבים בישוב שלי, אני יודעת שהם באמת מודאגים ואני רוצה לעשות הכול כדי לשמור עליהם, לשמור על הבריאות שלהם.

וליד טאהא: הוא הולך להיות מוכפל לצד שלכם?

עינב פלד לביא: כן, לכיוון הישוב.

עינב פלד לביא: כאן אתם נכנסים לתמונה.

עינב פלד לביא: אנחנו לא יכולים לעשות את זה בלעדיכם.

עינב פלד לביא: אנחנו חייבים את העזרה שלכם כי לכם יש את הכוח לעמוד ולהגיד שאפשר אחרת, צריך לתכנן אחרת.

עינב פלד לביא: בואו נעצור רגע ונחשבו איך אנחנו יכולים לייצר מצב שגם חברת החשמל מקבלת את מה שהיא צריכה, תושבי הנגב מקבלים את החשמל שלהם וגם תושבי משמר דוד וישובים אחרים במועצה שגם נפגעים מהקו הזה, איך הכול יכול להתחבר יחד גם אם זה אומר לעצור לרגע ולחכות ולתכנן מחדש.

עינב פלד לביא: זה מה שאנחנו מבקשים מכם היום.

עינב פלד לביא: יואב יציג את כל הדאטה לגבי המחקרים ורמות הקרינה ועד כמה זה עומד להשפיע עלינו.

עינב פלד לביא: אני קוראת לכם לחשוב טוב טוב.

עינב פלד לביא: אנחנו לא רוצים למצוא את עצמנו בעוד עשרות שנים מסתכלים אחורה על הרגע הזה ולהגיד, שגינו, לא עשינו מספיק ועוד עשרות שנים מעכשיו, הדברים שיכולים לקרות מהכפלת ושילוש קו מתח כזה, זה יכול להיות בכיה לדורות.

עינב פלד לביא: תודה רבה לכם.

וליד טאהא: נעבור לחברי הכנסת לפני שנעבור לאורחים בזום.

וליד טאהא: חבר הכנסת מוסי רז, בבקשה.

מוסי רז: תודה.

מוסי רז: ראשית אני מתנצל בפני האורחים שאצטרך לצאת לדיון אחר.

מוסי רז: הלכתי לשטח לראות את הדברים אדוני היושב-ראש, אני חושב שיש לנו בעיה, גם ספציפית, אבל גם מדינתית.

מוסי רז: איך יכול להיות שבאים כך באיזון לילה, מבלי שראשת המועצה יודעת ומתחילים לעקור עצים ולהציב עמודי חשמל וקו חשמל בלי שום תיאום תכנוני?

מוסי רז: דברנו קודם, אני מניח שיכולות להיות בעיות, ברור שאף אחד לא רוצה קו חשמל ליד הבית שלו, אבל התיאום עם הרשות המקומית, המועצה האזורית במקרה הזה, חייב להיות.

מוסי רז: אם היא מציעה חלופות, צריך להתחשב בחלופות האלה שיכולות להיטיב בהגנה על שלום הציבור.

מוסי רז: אנחנו רואים שיש תושבים שגרים שם ויש גן ילדים, יש שם יער, יש נחל, יש הרבה ערכים שאנחנו רוצים להגן עליהם והכל נמחק, כשלציבור אין יכולת להשפיע על התכנון.

מוסי רז: זה דבר שבעיני בלתי מתקבל על הדעת.

מוסי רז: לכן אנחנו צריכים להתמודד עם המקרה הזה, ההטמנה של הקו, אינני יודע איך, אבל בוודאי לא התקרבות הקו למשמר דוד וגם אנחנו כוועדה צריכים לדון דיון יותר עקרוני כדי להימנע ממקרים כאלה להבא, אחרת כל חודש חודשיים תהיה בעיה דומה ואנחנו רוצים הרי להגן על כל התושבים במדינה, כולל על משמר דוד כי הם פנו אלינו, אבל גם על אחרים, כדי שלא יצוצו לנו בעיות כאלה השכם וערב.

וליד טאהא: תודה רבה חבר הכנסת מוסי רז.

וליד טאהא: חבר הכנסת יוראי להב הרצנו.

יוראי להב-הרצנו: תודה אדוני יושב הראש.

יוראי להב-הרצנו: אני רוצה לקחת את מה שאמר חבר הכנסת רז אמר ולדייק.

יוראי להב-הרצנו: לא דרוש תיאום של מועצה מקומית, צריך אישור של מועצה מקומית כדי להתחיל בעבודות התשתית המדוברות.

וליד טאהא: בינתיים לא היה לא זה ולא זה.

יוראי להב-הרצנו: יכול להיות שהיה תיאום חד צדדי, אבל אישור לא ולא.

יוראי להב-הרצנו: אני אשמח לשמוע מחברת החשמל, מהגוף שביצע את הדבר הזה, מכוח מה הם פעלו?

יוראי להב-הרצנו: אני לא יכול ללכת לעקור עצים ולהציב עמודי חשמל או מה שאני רוצה בשטחים ציבוריים, על כן אני רוצה לשאול את חברת החשמל מדוע היא עושה לעצמה דין וחשבון?

יוראי להב-הרצנו: אגב, שמדובר בתשתית לאומית חשובה, יש חוק במדינה ולהבנתי צריך לעמוד בהוראות החוק ובנהלים.

יוראי להב-הרצנו: אשמח שחברת החשמל תתייחס לזה, להבנתי הם פעלו בניגוד לחוק, תוך פגיעה במשאבי טבע, בניגוד לעמדת הרשות המקומית שהיא תחנה חשובה שאי אפשר לוותר עליה בדרך.

יוראי להב-הרצנו: אני חושב שהצפצוף הזה על האינטרס הציבורי, על החוק, על הרשות המקומית, לא יכול לעבור ללא דין וחשבון של חברת החשמל בפני הציבור ובפני הכנסת ואני שמח על כינוס הדיון החשוב הזה.

יוראי להב-הרצנו: אשמח לשמוע את חברת החשמל מה יש לה לומר על הדברים הללו, כי עלי זה לא מקובל.

וליד טאהא: תודה.

וליד טאהא: חבר הכנסת אלון טל בבקשה.

אלון טל: תודה אדוני היושב-ראש.

אלון טל: הדיון הזה מאוד חשוב משום שלצערי הוא מסמל מקרים רבים נוספים.

אלון טל: אתמול נכחתי בבית משפט עליון בעתירה של תושבי המושב כפר קיש, שיש להם בדיוק אותו סיפור.

אלון טל: קו 400 מגיע ליד הבתים שלהם, למרות העובדה שהם הציגו חלופה הרבה יותר הגיונית, בטח מבחינת הנוף וגם תכנונית.

אלון טל: מישהו מחברת החשמל לא ראה לנכון לשקול אותם.

אלון טל: ביקרתי כמה פעמים בישוב נעורה שמול הגלבוע, גרים שם אזרחים מקסימים, לא צריך להכביר מילים על חשיבות הנוף באזור הזה, הגלבוע זה עקרוני.

אלון טל: אבל מה?

אלון טל: חברת חשמל, למרות שיש נכונות מצד צה"ל להרחיק את קו החשמל מהבתים של האזרחים, לא מוכן לגלות גמישות.

אלון טל: כמדינה שגדלה ורוצה להוסיף עוד אנרגיה מתחדשת חייבים לחזק את תשתיות החשמל אבל אי אפשר לעשות את זה ממש על הראש של התושבים, לא משנה איפה הם.

אלון טל: נבין שאולי נצטרך להשקיע במנהרות, בקווים תת קרקעיים ולהוציא את הכסף.

אלון טל: ההשקעה הזו טובה ל-50 ו-60 שנה במקום שנחסוך עכשיו כסף ונהרוס את הנוף היקר ואת בריאות תושבי מדינת ישראל.

וליד טאהא: תודה חבר הכנסת אלון טל.

וליד טאהא: אמנם הדיון הוא ספציפי על מקרה הנחת עמודים ותשתיות בתחום המועצה האזורית גזר, אבל כפי שאתה אומר, אנחנו מכירים את התופעה גם במקומות אחרים.

וליד טאהא: כנראה משהו בתפיסה לא השתנה.

וליד טאהא: אם לא משנים את התפיסה ביסוד התכנון אז שום דבר לא ישתנה בשטח.

וליד טאהא: נעבור לאורחים שלנו בזום, מי אתנו מחברת החשמל?

וליד טאהא: ישולה קמבליס, מנהל מחלקת תשתיות ורישוי, אגף פרויקטי הולכה.

וליד טאהא: אמנם כנראה במישור הבירוקרטי גברתם על המועצה האזורית, אבל האם אתה רואה שבמישור הערכי זה דפוס עבודה מקובל?

וליד טאהא: זה דפוס עבודה בסדר שפועלים מעל ראשם של האנשים, של נציגות התושבים, ראשת המועצה האזורית?

וליד טאהא: ככה באים באישון לילה מניחים עמודים ומתכוונים להמשיך הלאה כאילו לא שמעתם הערות, לא התנגדויות, לא באתם במגע אולי כדי לבחון חלופות, רק כי אתם החלטתם שזה המתווה הנכון.

ישולה קמבליס: אני אומר כמה מילים על התהליך עצמו ולאחר מכן על העבודות שקרו בשטח, שהם קצת שונות ממה שהוצג פה לאורך כל הדיון.

ישולה קמבליס: קודם כל חברת חשמל היא גוף מבצע של המדינה לנושא של הקמת קווי הולכה.

ישולה קמבליס: העובדות הן שיש לנו רצועה מאושרת, סטטוטורית משנת 1991, שקובעת רצועה להקמת קווי הולכה וחברת החשמל, בהתאם לתוכנית הפיתוח, נדרשת להקים את קו ההולכה ברצועה המאושרת.

ישולה קמבליס: הנושא הזה נדון גם בבית המשפט וקיבל את ההתייחסות בבית המשפט המחוזי, בעתירה המנהלית שהמועצה הגישה כנגד חברת החשמל וכנגד לשכת התכנון.

ישולה קמבליס: התשובה ניתנה שם ולא אחזור עליה.

ישולה קמבליס: לגבי הנושא של התיאומים שהיו מול המועצה והיו.

ישולה קמבליס: הם היו עוד לפני הפצת תוכנית האישור שלנו לאישורים, הם ניתנו למעשה בסוף 2019 מול המועצה בתיאומים לגבי הקו.

ישולה קמבליס: הם המשיכו גם לאחר מכן בהגשת תוכנית אישור להתייחסות כי בעצם אנחנו לא צריכים אישור כי עוברים בשטח פתוח.

וליד טאהא: אתה לא צריך אישור למרות שזה עובר בתחום השיפוט של מועצה אזורית?

וליד טאהא: בתחום של ישוב, עיר?

וליד טאהא: זה תחום התכנון שלה, באמת לא צריך אישור?

שרון רופא אופיר: את מי זה מעניין?

רותם ידלין: יותר מזה, הייתה חוות דעת סביבתית, גילינו אותה לפני שבועיים.

רותם ידלין: חוות דעת סביבתית שחברת חשמל הציגה למנהל תכנון שבה נשקלו חלופות.

רותם ידלין: אם יש חלופות אצלנו במרחב התכנון, מן הראוי להתייעץ אתנו מה החלופה הראויה.

וליד טאהא: נדבר גם עם מנהל התכנון, אבל ניתן לישולה לסיים את דבריו.

וליד טאהא: רק בבקשה תענה האם לא צריך אישור כשעובדים בתוך תחום של ישוב?

ישולה קמבליס: זה לא בתחום הישוב, אנחנו עוברים בשטח פתוח.

וליד טאהא: שטח פתוח בתחום הישוב?

ישולה קמבליס: שטח פתוח לא בתחום הישוב.

וליד טאהא: של המועצה האזורית, מה זה משנה?

וליד טאהא: עיר, כפר, מועצה אזורית, זה בתחום השיפוט שלה.

ישולה קמבליס: זה בתחום השיפוט אבל בהתאם לתקנות אנחנו עוברים בשטח פתוח ברצועה מאושרת.

ישולה קמבליס: יש הבדל מבחינת החוק והמחויבות של חברת חשמל.

וליד טאהא: רצועה מאושרת במנהל התכנון אתה מתכוון?

ישולה קמבליס: כן.

ישולה קמבליס: רצועה מאושרת שעוברת בשטח פתוח.

ישולה קמבליס: תקנות ההולכה בחוק התכנון והבניה מגדירות בדיוק את המחויבות שלנו ולמעשה פעלנו אפילו מעבר למחויבות.

ישולה קמבליס: פנינו ללשכת התכנון וגם למועצה.

ישולה קמבליס: מבחינת המועצה הם היו צריכים להתייחס לתוכנית מול לשכת התכנון.

ישולה קמבליס: ההתייחסות לא ניתנה ומעבר למה שרשום בחוק ומעבר למחויבות, לשכת התכנון בקשה לאחר קבלת העמדה שלהם, מעבר למחויבות החוקית, כמו שראשת המועצה אמרה, ביצענו בהתאם לדרישת לשכת התכנון, הכנו מסמך סביבתי שבחן גם שלוש חלופות בתחום הרצועה.

ישולה קמבליס: החלופה שנבחנה בסופו של דבר קבלה את האישור של לשכת התכנון לגבי החלופה המזרחית ביחס לקו הקיים.

ישולה קמבליס: אני רוצה להתייחס לדברים שנאמרו פה במהלך הדיון.

ישולה קמבליס: ההדמיות כפי שהוצגו הן הדמיות לא נכונות.

ישולה קמבליס: הן לא משקפות שום הליך תכנוני נכון שהתקיים בקו - - -

רותם ידלין: האם הצגתם לנו הדמיה אחרת?

רותם ידלין: אולי אם הייתם מציגים הדמיה היינו רואים גם שהקווים הנוכחיים שאתם מציבים בשטח שונים לחלוטים מהקווים הקיימים.

רותם ידלין: זה נראה לכם נכון להציג קווי מתח שונים?

ישולה קמבליס: הנושא הזה, כמו שאת הצגת בעצמך, משקף עמודים שונים מהעמודים שקיימים במשמר דוד, את טענת את זה בעצמך.

ישולה קמבליס: ההדמיה לא משקפת בכלל - - -

שרון רופא אופיר: מה?

רותם ידלין: אנחנו עשינו הדמיה, ההדמיה היא כמו שאנחנו חשבנו שצריך לעשות, של שני קווים זהים, שני עמודים זהים.

רותם ידלין: העמודים שחברת חשמל מציבה היום בשטח, בזמן שאנחנו יושבים כאן, הם עמודים שנראים שונה לחלוטין מהעמודים שכבר קיימים.

רותם ידלין: ככה נראית קקופוניה תכנונית.

רותם ידלין: קקופוניה של מרחב.

רותם ידלין: יש משמעות לאיך שמרחב נראה.

רותם ידלין: מגיע לנו שהמרחבים הפתוחים בגזר ובכל מקום אחר בארץ יראו זהה, יראו נכון.

רותם ידלין: מגיע לנו שכרשות מקומית ישאלו אותנו.

רותם ידלין: כבר הנחתם לנו קו חשמל, איך הוא אמור להיראות?

רותם ידלין: מותר לנו שתהיה לנו דעה?

רותם ידלין: מותר לכם שתתייעצו עם מתכננים, עם ארכיטקטים, עם אנשים שידברו על איך צריך להיראות מרחב ציבורי?

רותם ידלין: או שרק לכם יש את הזכות ואתם יכולים ב-2019 לשלוח לנו מפה ואם לא התייחסנו אז זהו?

רותם ידלין: איפה האחריות שלכם כחברת חשמל למרחב הפתוח של מדינת ישראל?

יוראי להב-הרצנו: למה לא התייעצתם עם הרשות המקומית?

ישולה קמבליס: הייתה התייעצות לכל אורך הדרך.

רותם ידלין: לא הייתה.

רותם ידלין: שלחתם לנו את חוות הדעת הסביבתית, המינימום של המינימום.

רותם ידלין: הוצאתם חוות דעת סביבתית בחודש יולי האחרון, ראינו אותה לפני שבועיים.

רותם ידלין: לפני שבועיים, אחרי שהוצאנו לכם צו הפסקת עבודה.

רותם ידלין: גם לאמת יש משמעות.

רותם ידלין: הצלחתם בבית משפט לבלבל את השופט כשנציגת המדינה אמרה שראינו את חוות הדעת.

רותם ידלין: אתה יודע ואני יודעת שחוות הדעת הזאת לא נשלחה אלינו.

ישולה קמבליס: היא נשלחה ללשכת התכנון שהם היו הגורמים שביקשו את מסמך החלופות.

וליד טאהא: אבל העמדה העקרונית שלהם היא שהם לא צריכים את האישור ויש להם אישור מקודם, אז ברור שהם יתנהלו ללא משקל יתר לעמדה של המועצה האזורית, זה כבר ברור.

יוראי להב-הרצנו: ציינת שבמקרה הזה לשיטתך אין צורך להיוועץ או לקבל אישור מהרשות המקומית.

וליד טאהא: הוא אומר שיש אישור מלכתחילה.

יוראי להב-הרצנו: אתה לא צריך לקבל אישור מהרשות, אבל מתי לשיטתך כן צריך לקבל אישור מהרשות המקומית, כשזה עובר איפה?

יוראי להב-הרצנו: בתהליך העבודה שלך.

ישולה קמבליס: לפי החוק ולפי התקנות האישור שאני צריך לקבל זה רק אם אני עובר בשטח בנוי כהגדרתו בתקנות התכנון והבניה, בתקנות ההולכה.

רותם ידלין: התשובה היא 1980.

רותם ידלין: ב-1980 הוא היה צריך אישור ומאז דבר לא השתנה ועכשיו הם לא צריכים אישורים יותר.

רותם ידלין: זאת התשובה.

רותם ידלין: מדינת ישראל השתנתה, מה לעשות.

ישולה קמבליס: זה לא נכון.

וליד טאהא: יכול להיות חבר הכנסת יוראי שהבעיה לא אצל ישולה אלא אצלנו, אצל המחוקק.

יוראי להב-הרצנו: כנראה.

וליד טאהא: אז צריך לבדוק גם את עצמנו.

ישולה קמבליס: אני רוצה לציין עוד כמה דברים, קודם כל המרחק של הקו הוא לא 120 מטרים, הוא בין 130 ל-145 מטרים.

וליד טאהא: אתה בא למקום עם קו קרוב יותר אליהם, מהצד שלהם.

וליד טאהא: אתה מדבר על המרחק אחרי שאתה ממקם את הקו החדש?

יוראי להב-הרצנו: הקו עובר 100 מטר משטח בנוי.

וליד טאהא: הוא אומר גם אחרי שהוא ממקם את הקו זה יותר מ-130 מטרים.

וליד טאהא: זה מה שאתה טוען?

ישולה קמבליס: נכון.

ישולה קמבליס: הקו החדש יהיה במיקום המזערי ביחס לבינוי השכונה הדרומית, כ-130 מטר מגבול הבינוי, אני מגדיר אפילו מבנים לבניה.

אלון טל: היית רוצה שילדים שלך או נכדים שלך יגורו שם, אני לא הייתי רוצה.

שרון רופא אופיר: אני רוצה לשאול אותך שאלה ברמה האישית כנציג חברת חשמל.

שרון רופא אופיר: יש יתרונות ויש חסרונות מסתבר בתהליכים האיטיים של מדינת ישראל כי עד שאנחנו מתחילים להוציא משהו לדרך ועד שהרכבת יוצאת מהתחנה, במקרה הזה חלפו 30 שנה.

שרון רופא אופיר: ב-30 השנים האלה הרבה דברים השתנו, גם בתפיסה אגב של חברת החשמל.

שרון רופא אופיר: הסלוגן שלכם כמדומני זה "אתך בכל רגע" ואתם באמת עושים עבודת קודש, אנחנו רואים את זה יום יום, בטח עכשיו במזג האוויר הזה וראוי להגיד לכם גם מילים טובות.

שרון רופא אופיר: אני אומרת, "אתי בכל רגע" זה גם בשטחים הפתוחים שאני מסתובבת בהם בתוך מדינת ישראל.

שרון רופא אופיר: איך אתם רואים את זה כחברה?

שרון רופא אופיר: כחברה גדולה במדינת ישראל.

שרון רופא אופיר: האם לך לא מתכווצת הבטן כשאתה יודע שאתה צריך להציב קו מתח שבגינו תצטרך לכרות שליש מיער חולדה?

שרון רופא אופיר: האם לך כחברת חשמל, אולי גם לך באופן פרטי, לא מתכווצת הבטן כשאתה יודע שהולך לעבור קו מתח כזה כל כך קרוב לפעוטות?

שרון רופא אופיר: איפה האחריות שלכם?

שרון רופא אופיר: אתה צריך בשביל זה את המועצה האזורית גזר?

שרון רופא אופיר: את מנהל התכנון?

שרון רופא אופיר: איפה אתם כדי לקום ולהגיד שתוכנית שהתאימה לשנות ה-90 לא מתאימה היום.

שרון רופא אופיר: היום אנחנו רואים את החיים קצת אחרת, מה שנקרא התקדמנו, אז אתם לא מתקדמים?

ישולה קמבליס: מבחינה אישית ברור שכואב לי על כל עץ שאנחנו מורידים כשאנחנו מקיימים קווי הולכה ואנחנו מורידים עצים, אין טעם להסתיר את זה.

ישולה קמבליס: אבל מצד שני, יש פה נציגים של קק"ל, אנחנו נמצאים עכשיו בתהליך דומה מולם בשטחים דרומיים יותר באותו קו, ביער חרובית ואנחנו נמצאים אתם בהליך שאנחנו גם מבצעים שיקום של אותם שטחי יער שאנחנו גורעים כתוצאה מהקמת קווי הולכה.

ישולה קמבליס: חברת חשמל נותנת על זה דגש, היא נמצאת בהליך מול קק"ל, לא רק בחרובית אלא בכל מקום בארץ, בתיאום עם קק"ל כדי לבצע את הנושא של שיקום יערות שאנחנו פוגעים בהם.

שרון רופא אופיר: עזוב רגע את התיאום עם קק"ל, אני שואלת איפה אתם?

שרון רופא אופיר: יער חולדה זה היער הראשון שניטע בארץ ישראל, מה העמדה שלכם?

שרון רופא אופיר: אני אשאל אחרי זה את קק"ל מה העמדה שלהם ואת מנהל התכנון.

שרון רופא אופיר: מה עמדה שלכם כחברה?

שרון רופא אופיר: אני לא שומעת מה העמדה שלכם, אתה רק מספר לי על אחרים.

שרון רופא אופיר: איפה הכדור מתגלגל מהמשרד הזה למשרד הזה.

שרון רופא אופיר: איפה אתם?

שרון רופא אופיר: תן לי תשובה איפה אתם?

ישולה קמבליס: לגבי יער חולדה, ספציפית לשאלה שלך, אנחנו לא פוגעים ביער חולדה.

ישולה קמבליס: תראי בהדמיה, הקו ממוקם - - -

רותם ידלין: גם את זה הם אמרו בבית משפט כלאחר יד.

רותם ידלין: הם פוגעים לפי חוות הדעת הסביבתית שלהם בין 8 דונם במקרה הקטן ל-28 דונם במקרה הגדול.

רותם ידלין: מדובר ביער שכל גודלו הוא 100 דונם.

ישולה קמבליס: לפי ההדמיה שהוצגה בתחילת הדיון הקו שלנו נמצא בצד המזרחי של הקו הקיים.

ישולה קמבליס: חולדה נמצא ממערב לקו הקיים.

עומר לוי: דבר על הקו השלישי.

רותם ידלין: יער חולדה נמצא בשני הצדדים.

ישולה קמבליס: כמו שאמרתי, הקו ממוקם מצדו המזרחי של הקו הקיים ולא מצדו המערבי היכן שנמצא יער חולדה.

ישולה קמבליס: מבחינת העמדה של חברת חשמל, חברת החשמל בזמנו, היום זה כבר לא בסמכות שלה, תמיד כשהיא קבעה רצועות או ניסתה לקדם רצועות, נלקח בחשבון גם הנושא של פגיעה ביערות, כי זה חשוב גם לנו הפגיעה ביערות.

ישולה קמבליס: בסופו של דבר, רצועה שמאושרת בתוכנית מתאר לוקחת בחשבון מגוון שיקולים, גם אחרים.

ישולה קמבליס: בסופו של דבר, בשורה תחתונה חברת חשמל מחויבת להקים את הקו בהתאם לתוכנית המתאר שמאושרת במנהל התכנון בצורה מאושרת.

ישולה קמבליס: אין לנו אפשרות יותר מידי לסטות מאותה רצועה מאושרת.

ישולה קמבליס: כרגע העבודות קיימות שיש רצועה מאושרת שאנחנו צריכים להקים אתה קו ברצועה המאושרת בהתאם להחלטות שמוטלות על חברת חשמל לביצוע.

וליד טאהא: תודה רבה ישולה, מנהל מחלקת תשתיות ורישוי אגף פרויקטי הולכה.

וליד טאהא: נציג משמר דוד בבקשה.

עומר לוי: שמי עומר לוי ואני תושב הישוב משמר דוד.

עומר לוי: אני רוצה שחברת חשמל קודם כל תספר את כל האמת ותגיד איך קו שתוכנן בשנות ה-90, כשאני מזכיר לכולם שבשנות ה-90 עישנו במטוסים, לא היה מיחזור והשתמשו באסימונים לשיחות טלפון, אני רוצה להמחיש לכם מה זה תחילת שנות ה-90, להעביר את מסדרון ההולכה המרכזי של חברת חשמל 100 מטר מבתי ישוב.

עומר לוי: אגב, הולך להיות שם גם קו שלישי, הוא לא מספר על זה.

עומר לוי: קו שלישי שיעבור מערבית, זה מופיע בתוכניות ובתזכיר שלהם.

עומר לוי: איך עושים דבר כזה?

עומר לוי: זה לא נתפס.

וליד טאהא: תודה רבה.

וליד טאהא: אורן הלמן, סמנכ"ל שירות שיווק ורגולציה בחברת חשמל.

וליד טאהא: הוא לא בזום, נעבור ליוסי דהאן, סגן מנהל אגף פרויקטי הולכה בחברת חשמל.

וליד טאהא: כנראה יש בעיית חשמל בחברת חשמל היום.

וליד טאהא: זה לא רק היום, יש להם בעיות כבר שבועיים.

רותם ידלין: אנחנו על קו ההולכה המרכזי של חברת החשמל, למרבית מהישובים שלי הלילה היו ניתוקי חשמל והנזקים שקורים הם דרמטיים.

רותם ידלין: אז אנחנו גם סובלים מקו החשמל.

וליד טאהא: למה?

וליד טאהא: צריכת יתר?

רותם ידלין: כששואלים אותם התשובה היא תמיד מזג האוויר.

רותם ידלין: יש ניתוקים חוזרים ונשנים.

וליד טאהא: השנה היה יותר מכל שנה.

וליד טאהא: יוסי בבקשה, אל תחזור בבקשה על דברים שאמר ישולה, כמי שאחראי על פרוייקטי הולכה, האם נשמע לך סביר שמתכננים לאנשים מעל הראש?

וליד טאהא: אמנם אזור פתוח, אבל אזור פתוח בתוך מועצה אזורית.

וליד טאהא: האם נשמע לך סביר שזה המצב או שצריך לעשות שינוי במקום אחר לא אצלכם?

יוסף דהאן: בעניין הזה אני יכול להגיד שהקו הזה מוקם מתוקף החוקים שהכנסת חוקקה.

יוסף דהאן: כולם, בלי יוצא מהכלל בהתאמה לכל חוק שהוא, כולל בנושא רמות שדה אלקטרו מגנטיות, זה על פי חוק הקרינה.

יוסף דהאן: כדי לסבר את האוזן, המרחק המותר מקו כזה הוא 35 מטרים, פה אנחנו מדברים על כמעט פי חמישה.

יוסף דהאן: מעבר לזה אני יכול להגיד שמוסדות התכנון דנו בזה בשלוש השנים האחרונות, חלקם היה בניגוד לטענת ראשת המועצה האזורית.

יוסף דהאן: היו מספר סיורים, דיונים, מפגשים עם נציגי המועצה.

רותם ידלין: לגבי הזזת הקו, לא לגבי הקמתו.

יוסף דהאן: לא לגבי הזזת הקו.

יוסף דהאן: את ראית את הזזת הקו.

יוסף דהאן: אני מבקש לא לקטוע אותי, לא קטעו אותך כשדיברת.

וליד טאהא: אני מבקש להירגע.

וליד טאהא: אם הביקורים היו כדי למקם קו שמלכתחילה הוחלט עליו, אז לא היו צריכים את הביקורים.

וליד טאהא: מן הסתם הביקורים היו כדי לבחון אפשרויות וחלופות לא כדי לומר להם זה התוואי.

וליד טאהא: למה צריך לבוא ולומר להם הרבה פעמים זה התוואי?

יוסף דהאן: מי שתכנן את הרצועה הזו לאורך שנים הייתה המועצה הארצית לתכנון ובניה, זה המוסד העליון במדינת ישראל בתחום התכנון והבניה.

יוסף דהאן: כמובן שזה עבר הערות של ועדות מחוזיות, ועדות מקומיות וכו', זה מה שהוחלט, חברת חשמל ברגע זה אין לה שיקול דעת, היא צריכה לבצע.

וליד טאהא: הוא אומר דברים ברורים, אנחנו נלך לכתובת הנכונה.

אלון טל: יש חלופה של תת קרקעי, מה תוספת העלות שתהיה?

אלון טל: נפזר את זה אחר כך ל-50 שנה, כמה זה עולה?

יוסף דהאן: לו נלך להטמנה של הקטע הזה כתת קרקעי, זה לעצור את הקו הזה להרבה מאוד שנים.

יוסף דהאן: אין במדינת ישראל קו 400 מוטמן.

יוסף דהאן: אין דבר כזה.

יוסף דהאן: עוד לא היה וייקח לנו שנים לפתח את הטכנולוגיה.

אלון טל: במדינות אחרות זה כן קיים.

יוסף דהאן: מה שאתם אומרים זה פשוט לעצור את הפרויקט ואת הזרמת האנרגיה במדינת ישראל לשנים ארוכות, זו המשמעות.

וליד טאהא: תודה רבה ליוסף דהאן, סגן מנהל אגף פרויקטי הולכה בחברת חשמל.

וליד טאהא: נעבור לנציג קק"ל, שאחראים על היער עצמו.

גלעד מסטאי: שלום לכולם, שמי גלעד מסטאי, מנהל אזור החוף והשפלה ופקיד היערות.

גלעד מסטאי: אני רוצה לספר לכם שאנחנו עובדים די הרבה עם חברת חשמל.

גלעד מסטאי: התשתיות שנכנסות ליער מהוות מכת מוות ליער.

גלעד מסטאי: אנחנו, ארגון ירוק שמוביל לתרבות הנופש במדינת ישראל, ראינו לנכון לפתח את יער חולדה כמרכז, גם מרכז תיירותי של גזר וגם מרכז שהוא אבן שואבת לנופשים רבים שבאים ליער.

גלעד מסטאי: כיום אנחנו מקבלים למעלה מחמישה מיליון אנשים ונופשים ביערות שלנו, בעיקר במרכז הארץ ולמעשה אנחנו העורף הירוק היחיד שמפותח לקליטת קהל במרחב הצפוף ביותר במדינת ישראל.

גלעד מסטאי: אנחנו נלחמים על כל פיסת קרקע, על כל פיסת יער כדי להשאיר לדורות הבאים את היכולת לנפוש ביערות וליהנות מהם.

גלעד מסטאי: יער חולדה הוא יער שקם - - -

וליד טאהא: מתי נכנסתם לתמונה מול חברת חשמל ומול מנהל התכנון כדי להתנגד, כדי להביע דעה?

וליד טאהא: באיזה שלב של התכנון?

גלעד מסטאי: אני קיבלתי את זה כמעט לפני שנה, את התצורה של הקווים שהולכים לקרוע חלק מיער חולדה וחלק מיער משמר דוד שצמוד למשמר דוד.

גלעד מסטאי: יש גם מרחקי ביטחון של הקווים.

גלעד מסטאי: כמובן שהבעתי את התנגדותי, גם כקק"ל וגם כפקיד יערות.

וליד טאהא: נעשו דיונים על העניין הזה ספציפית?

גלעד מסטאי: אתנו הם הציגו את זה כמו שזה, ראה וקדש.

יוראי להב-הרצנו: כמה עצים הולכים להיכרת.

וליד טאהא: הם רק הודיעו?

גלעד מסטאי: כן.

גלעד מסטאי: אני גם לא קיבלתי את המסמך הסביבתי, אני שומע על זה לראשונה.

גלעד מסטאי: לא קיבלתי את החלופות שמראות מה קורה בצד המערבי וגם בצד המזרחי.

גלעד מסטאי: כלומר הם ידעו להסתיר ממני, שאני גם שליחו של שר החקלאות, כפקיד יערות יש לי מינוי כזה.

גלעד מסטאי: הם דאגו להסתיר ממני מידע שעכשיו נחשף לראשונה.

וליד טאהא: הם קבלו רישיון כריתה לעצים או שכורתים ללא רישיון?

גלעד מסטאי: לא קבלו רישיון כריתה וכפקיד יערות הבעתי את התנגדותי.

וליד טאהא: אז איך הם יכולים לעשות את זה?

גלעד מסטאי: הם לא יכולים לעשות.

וליד טאהא: אבל הם בינתיים התחילו?

רותם ידלין: הם התחילו בחלק הדרומי ובחלק הדרומי.

רותם ידלין: הם יסגרו על היער לאט לאט, כל העמודים כבר יעמדו ואז לא תהיה ברירה.

וליד טאהא: אזרח ממוצע, אם הוא כורת עץ, ישר פותחים נגדו בהליכים.

וליד טאהא: להם מותר לעבור על החוק?

יוראי להב-הרצנו: זה חמור מזה אדוני, מדובר פה בתב"א שדורשת אישור של פקיד היערות.

יוראי להב-הרצנו: אם הוא לא נתן?

וליד טאהא: תשלים ותסכם בבקשה.

שרון רופא אופיר: זה מעניין כי אם התוכנית הזו מונחת על השולחן משנות ה-90, לא הכרתם את זה?

לירון אדלר: אם זו תוכנית משנות ה-90, לא נדרש אז.

שרון רופא אופיר: אז היה את היער, מה לא נדרש?

לירון אדלר: אישור של פקיד היערות לתוכנית.

שרון רופא אופיר: ממתי נדרש אישור של פקיד היערות?

שרון רופא אופיר: מאיזו שנה?

שרון רופא אופיר: מה אומר החוק?

גלעד מסטאי: צריך אישור של פקיד יערות לכריתה בפועל.

שרון רופא אופיר: לכריתה, מאיזו שנה זה נדרש?

אלון טל: מ-1926.

שרון רופא אופיר: אז כן נדרש.

לירון אדלר: בעבר, לכל כריתה של עץ נדרש רישיון כריתה כשרוצים לכרות בפועל את העץ.

לירון אדלר: אבל רישיון מראש בשלב הכנת התוכנית, זה דבר יחסית חדש.

שרון רופא אופיר: ממתי זה נדרש?

לירון אדלר: מ-2008, 2009.

שרון רופא אופיר: והיום אנחנו ב-2022 ואתם טוענים שאתם כל כך הרבה זמן סביב התוכנית הזו, מה פספסתם?

לירון אדלר: בזמן שהתוכנית אושרה, לא נדרש אז.

שרון רופא אופיר: אז זה אומר שהיום הם לא צריכים.

וליד טאהא: ניתן לגלעד לומר כמה משפטי סיכום.

גלעד מסטאי: אני אנסה להבהיר את התמונה.

גלעד מסטאי: לצורך אישור הרצועה לקו החשמל היה צריך לקבל אישור של פקיד יערות.

גלעד מסטאי: אבל מכיוון שהרצועה תוכננה בשנות ה-90, לא היה צריך אישור של פקיד היערות לרצועה, אבל נדרש אישור של פקיד יערות לכריתות העצים.

גלעד מסטאי: פה אני בוחן את התנאים הנדרשים כדי לדעת אם לאשר או לא לאשר.

גלעד מסטאי: התנאים הנדרשים לא עומדים על הסף.

גלעד מסטאי: גם לא - - - מידע המתאים מחברת החשמל וגם יש פתרונות אחרים, אם זה כבל תת קרקע, הסטה של הקו או פתרונות אחרים שאותם חברת החשמל לא דאגו להציג כחלופות שמחייבות התייחסות.

גלעד מסטאי: אני רוצה להעלות את החשיבות של יער חולדה.

גלעד מסטאי: יער חולדה הוא יער קטן, בן 100 דונם בסך הכול ויחיד במינו.

גלעד מסטאי: לדוגמה הוא מקבל אליו אלפי אנשים בחודש, במיוחד מקום לחתנים וכלות לצילומים שהם צילומים לכל החיים.

גלעד מסטאי: זיהינו את המגמות ביער חולדה ויצרנו תוכנית שיודעת לקבל את כל הקהל ולהפוך אותו גם כמרכז חינוכי ותרבותי שמעצים את המורשת ואת הסביבה.

גלעד מסטאי: זה הולך לפגוע בנו ממש כי מי שהולך מתחת לקו חשמל שומע את רעש החשמל.

יוראי להב-הרצנו: יש לי כמה שאלות לגבי התהליך, האם חברת חשמל מכוח אישורי התוכניות הוציאו היתרי כריתות?

גלעד מסטאי: לא.

וליד טאהא: הוא אמר כבר שלא.

גלעד מסטאי: הם לא הגיעו עדין ליער חולדה.

רותם ידלין: הם מעמידים אותנו בפני עובדה, הם בונים את הקו עד ליער מדרום ומצפון ובסוף לגלעד לא תהיה אופציה, אלא.

רותם ידלין: פה בדיוק אנחנו אומרים שסוף מעשה במחשבה תחילה וזה מה שאנחנו מנסים למנוע לאורך כל הדרך.

יוראי להב-הרצנו: אני שואל שוב, לצורך השלמת הקו לא צריך לכרות עצים?

רותם ידלין: צריך.

יוראי להב-הרצנו: אז למה הם לא מוציאים היתרי כריתה?

וליד טאהא: אי אפשר להשלים בלי לכרות אבל הם עדין לא ביקשו לכרות.

יוראי להב-הרצנו: ולא נכרתו שום עצים אדוני?

רותם ידלין: נכרת שליש מכרם זיתים של משפחת אוחנה בבית עוזיאל.

רותם ידלין: 41 עצי זית בני 40.

רותם ידלין: עלה לחברת חשמל 48.5 שקלים לכרות אותם בשנת שמיטה, שייכים לזוג בני 80 שזו פרנסתם היחידה והם אנשים דתיים.

גלעד מסטאי: אני לא מבין למה כרתו אותם?

רותם ידלין: אגב, אם מישהו היה בא אתנו בדברים, כי כל הזמן מדברים כמה רשות מקומית היא לא חשובה, אז היינו מעבירים אותם לצד השני של אותו כביש, מעבר לשדה של משפחת אוחנה ומעבר לכרם הזיתים שלהם.

רותם ידלין: יש חקלאות עונתית וחקלאות עונתית לא נגרם לה נזק כשבונים עליה קו חשמל, בטח לא בשנת שמיטה, אבל אף אחד לא בא לדבר עם הרשות המקומית.

וליד טאהא: חבר הכנסת יוראי להב, התשובה היא לא אצלו, התשובה צריכה להיות אצל חברת החשמל שצריכה להגיש את הבקשות לכריתות ועל כן אני רוצה להודות לגלעד ולעבור לאורן הלמן שחזר אלינו לזום.

וליד טאהא: אורן להמן, מנכ"ל שירות שיווק ורגולציה בחברת חשמל.

וליד טאהא: שמעת את הדברים, תגיב בבקשה על ענין אישורי הכריתה.

וליד טאהא: האם אתם כורתים ללא אישורים?

אורן הלמן: יש הרבה דברים שנאמרו שאני רוצה להגיב עליהם.

אורן הלמן: אנחנו יושבים פה בהלם מהדברים שנאמרים.

אורן הלמן: אני אומר את זה באכזבה רבה, אבל נאמרים פה דברים כאילו אנחנו פועלים באישון לילה וכאילו אנחנו פורעי חוק וכורתי עצים.

אורן הלמן: אנחנו חברת חשמל כורתי עצים?

אורן הלמן: לא היה ולא נברא.

אורן הלמן: כל הדברים שנעשו, נעשו בתיאום.

אורן הלמן: כל הדברים נעשו על פי חוק.

אורן הלמן: אפילו פסיק אחד בחוק לא הפרנו פה ומי שחושב שהפרנו חוק מוזמן להתלונן עלינו.

אורן הלמן: חשוב להבין את התמונה הכוללת, יודעת זאת ראש המועצה שאני מאוד מכבד ומעריך אותה ואת המאבק שהיא מקימת, היא מבצעת את תפקידה ואנחנו מבצעים את תפקידנו.

אורן הלמן: הקו הזה מוקם במסגרת תוכנית ארצית שאושרה ב-91.

אורן הלמן: הקו הזה נדרש בתוכניות הפיתוח של משק החשמל לשנים 2018-2022 שאנחנו צריכים לבצע עד דצמבר 2023.

אורן הלמן: הקו הזה הוא קו חשוב מאוד בגלל הגידול של צריכת החשמל.

וליד טאהא: זה נושא חשוב, אבל זה לא הנושא.

אורן הלמן: זה הנושא.

וליד טאהא: אני אגיד לך למה לא?

וליד טאהא: זה נושא חשוב וצריך להיערך אליו, אבל אפשר גם להיערך אליו בתוואי אחר.

וליד טאהא: מה זה משנה?

אורן הלמן: מכיוון שכל הדברים האלה כבר אושרו.

אורן הלמן: כל הדברים שאושרו בוצעו כדין.

אורן הלמן: חלק מהדברים שמדברים עליהם פה עדיין לא בביצוע, משמר דוד או יער חולדה.

אורן הלמן: לא נכרת אפילו עץ אחד ביער חולדה, אני לא יודע מאיפה אומרים את כל הדברים שנאמרו, אבל אפשר להגיד הכול.

אורן הלמן: אני אומר לכם חד משמעית, חברת החשמל פועלת על פי חוק.

אורן הלמן: נקודה.

אורן הלמן: מי שחושב שחברת החשמל לא פועלת על פי חוק או שילך לבית המשפט לעצור אותנו, או שילך לרשויות אחרות ויתלונן עלינו.

אורן הלמן: אנחנו החברה הכי מסודרת שיש בעולם, לא רק במדינה.

אורן הלמן: אנחנו עושים את הדברים האלה לפי מה שנדרש וגם מתוך ראייה של צורכי משק החשמל ושל צורכי הציבור, ציבור הלקוחות שלנו וגם של צורכי המדיניות שמוכתבת על ידי המדינה והממשלה, הרשות המבצעת והרשות המחוקקת.

אורן הלמן: כל הנושא של אנרגיות מתחדשות, מאיפה אתם חושבים שזה יגיע למקומות?

אורן הלמן: איך זה יגיע לצרכנים אם לא דרך הקווים האלה?

אורן הלמן: אפשר להתווכח אתנו על עץ כזה או אחר, אבל אני אומר לכם שגם בוויכוח הזה מי שיתווכח יפסיד בסופו של דבר, גם פקיד היערות וגם כל האנשים האחרים שדיברו פה לא נכון.

אורן הלמן: דבר לא בוצע בניגוד לחוק, זה חד משמעית ותבדקו אותי.

אורן הלמן: אנחנו מגיעים לדיון משמעותי ולהיכנס לעניין של כריתה של עץ כזה או אחר, מה אני אגיד לכם?

אורן הלמן: נשמח לשבת להראות לכם, לוועדה, ליושב-ראש הוועדה ולכל חברי הכנסת האחרים את כל ההתכתבויות ואת כל הדברים ונוכיח לכם שמה שנאמר פה פשוט לא נכון.

אלון טל: שמענו שיש קו שלישי בדרך.

אלון טל: תוכל לומר אם יש קו שלישי בדרך?

אלון טל: בוא נדבר בשקיפות.

וליד טאהא: שואל אותך חבר הכנסת אלון טל אם יש כוונות להרים קו שלישי?

אורן הלמן: תכף ידבר ישולה או יוסי דהאן שהם אנשי המקצוע בעניין הזה ויוכלו לענות בדיוק על השאלה הזאת.

אורן הלמן: אני רוצה להגיד דבר נוסף.

אורן הלמן: אני יושב בדיון ומתקומם על הדברים.

אורן הלמן: חבר הכנסת טל, יש שקיפות בחברת החשמל, תמיד תהיה ותקבל כל מידע שאתה רוצה ונענה גם על העניין הזה.

אלון טל: שמעת מראש המועצה שאומרת שהתנהלתם בדיוק ההפך.

אלון טל: את החלופות היא קבלה רק לפני שבועיים.

אורן הלמן: אני מאוד מכבד את המעמד הזה, אנחנו נמצאים עכשיו בסוגיה של היערכות למזג אוויר, התפנינו והגענו לפה כי זה חשוב.

אורן הלמן: אנחנו נבוא וניתן כל דין וחשבון בפני כל ועדה בכנסת ובפני כל חבר כנסת.

אורן הלמן: אבל אני רוצה להגיד שחברת החשמל העבירה למועצה אזורית גזר את תוכניות העבודה של הקו הזה כבר לפני שנה וחצי.

אורן הלמן: היו מספר ישיבות, ישבנו גם עם רותם לפני כחודש, חודשיים ואמרנו לה שיש לנו חילוקי דעות.

רותם ידלין: רק בישיבה ההיא, שהייתה אחרי שהתחלתם לעבוד, נחשפתי בכלל לעצם העבודה שהייתה חוות דעת סביבתית שהועברה למנהל תכנון, שהיו בה חלופות.

רותם ידלין: בטובכם העברתם לנו אותה שבוע לאחר מכן, אך חוות הדעת הזאת לא הועברה אלינו קודם לישיבה.

וליד טאהא: של מי חוות הדעת?

רותם ידלין: חוות הדעת הסביבתית הוגשה למנהל תכנון, חברת חשמל הכינה.

אורן הלמן: זה לא הוגן, אתם שמים אותי בהשתק כשאת מדברת אבל כשאני מדבר אז את מפריעה.

רותם ידלין: אבל תגיד דברים נכונים.

רותם ידלין: חוות הדעת הסביבתית לא הועברה אלינו.

רותם ידלין: חוות דעת סביבתית שבה היו שתי חלופות מזרחית ומערבית, אפילו במעט הזה לא נתתם לנו את הזכות להישמע.

אורן הלמן: תבדקי את ההתנהלות של המועצה.

אורן הלמן: זה שלא ידעת זה לא אומר שלא העבירו.

רותם ידלין: לא הועברה חוות דעת סביבתית.

רותם ידלין: אורן, תבדוק את ההתנהלות של חברת חשמל.

רותם ידלין: המועצה שלי מתפקדת היטב.

אורן הלמן: אנחנו בודקים כל הזמן את ההתנהלות של חברת החשמל וכל מי שרוצה יקבל כל מסמך שהוא רוצה מאתנו וגם בבית משפט בדקו את ההתנהלות של חברת חשמל.

אורן הלמן: אף אחד לא יגיד שחברת חשמל פועלת בניגוד לחוק כי זה שקר וזה לא נכון.

אורן הלמן: את התוכניות האלה הרמנו למעלה משנה וחצי, היינו בישיבות עם אנשי המועצה.

אורן הלמן: הודענו לנציגי המועצה האזורית על הכוונה שלנו.

אורן הלמן: אם אתם רוצים, תכף נגיד עם מי שדברו, מתי דברו ובאלה שעות דברו.

אורן הלמן: הודענו לעובדים שלך על הכוונה שלנו להתחיל בביצוע העבודות.

אורן הלמן: ב-7 ליולי 2021 שלחנו לראש המועצה, סמנכ"ל פרויקטים אצלנו, מכתב משרת האנרגיה לשינוי תוואי הקו.

רותם ידלין: זה על החלופה אורן, תדייק.

רותם ידלין: דברנו על החלופה.

רותם ידלין: לא דברנו על הקו שאתם מתחילים לבנות אצלנו במועצה.

רותם ידלין: עשיתם סיור אחד לפני שנה וחצי וזה הכול.

רותם ידלין: לא דברתם.

רותם ידלין: בכל שאר הדיונים דנו על חלופות, אם רציתם, יכולתם לבוא לדבר אתנו כמו שצריך.

רותם ידלין: חוות הדעת הסביבתית, שהיא נתון דרמטי, לא הועברה אלינו, לא הועברה לקק"ל, אורן, זה לא הוגן.

אורן הלמן: אני אומר שוב, עשינו את זה.

אורן הלמן: כתבנו את זה.

אורן הלמן: הכול היה לפי החוק ולפי מה שצריך להיות, בדיוק לפי מה שצריך להיות.

אורן הלמן: אחרי זה גם באנו להסביר לך את זה.

אורן הלמן: אם אתם רוצים, חברי הכנסת כולם יקבלו את כל ההתכתבויות.

אורן הלמן: מה שירצו יקבלו כי אנחנו, חבר הכנסת טל, פועלים בשקיפות.

אורן הלמן: זה חלק מהעקרונות שלנו, בטח שמולכם.

אורן הלמן: אני אומר לכם עוד שביצענו הליך של תיאום תשתיות מול המועצה וקבלנו גם מהמועצה קבצי תשתיות במרחב.

אורן הלמן: כשהצענו שתי חפירות גישוש בהתאם למידע שקבלנו מהמועצה.

אורן הלמן: קבלנו את כל האישורים הנדרשים מבעלי התשתיות, כמו שנדרש על פי דין.

אורן הלמן: אנחנו גם שלחנו את המכתב הזה לשרת האנרגיה ואני מקריא לכם מתוך המכתב.

וליד טאהא: אין צורך, אני רוצה להודות לך.

אורן הלמן: יש גבול - - -

וליד טאהא: הכול בסדר, מותר גם לאחרים להשמיע צעקה.

וליד טאהא: זה לגיטימי אורן.

וליד טאהא: אני רוצה להודות לך אורן הלמן, סמנכ"ל שירות שיווק ורגולציה.

וליד טאהא: חבר הכנסת טל, את התשובה לשאלה שלך נשמע אולי מישולה אם נוכל לחזור אליו.

וליד טאהא: בינתיים נרצה לשמוע מי נתן את חוות הדעת הסביבתית?

רותם ידלין: חברת חשמל נתנה לבקשת מנהל תכנון.

רותם ידלין: מתכנן המחוז ביקש את זה באפריל, קיבל את זה ביוני.

רותם ידלין: אנחנו נחשפנו לזה אחרי אותה פגישה שאורן דיבר עליה לפני שבועיים.

וליד טאהא: הם ביקשו את חוות הדעת?

רותם ידלין: מתכנן מחוז מרכז ביקש חוות דעת סביבתית מחברת חשמל בחודש אפריל האחרון.

רותם ידלין: ביולי קיבל אותה.

רותם ידלין: אנחנו נחשפנו אליה לפני כשבועיים בדיוק.

וליד טאהא: נמצאת נציגה של המשרד להגנת הסביבה, פנינה קפלן מממונה תכנון סביבתי.

וליד טאהא: שמעת את הדיון?

וליד טאהא: מה תגובתך?

פנינה קפלן: שלום לכולם, קודם כל אני רוצה לומר שאני פה, אני קשובה לזעקה, לדאגה של התושבים ושל חברי הכנסת.

פנינה קפלן: אני אתייחס לנקודה לגבי הסכנה הבריאותית שעלתה על ידי ראש המועצה והתושבים.

פנינה קפלן: קודם כל אני רוצה להגיד שהמשרד להגנת הסביבה, יש להם המלצות לגבי מה המרחק הבטוח בנוגע לרמת חשיפה לקרינה אלקטרו מגנטית.

פנינה קפלן: אכן במקרה הזה הקו הקיים וגם הקו הנוסף שרוצים לבצע אכן עומדים בהמלצות המשרד.

פנינה קפלן: כפיש נאמר לפני כן, המרחק המינימלי שנדרש הוא 35 מטרים, היו כמה מספרים שונים, בין אם זה 120, 130, אנחנו מבינים שזה מרחק יותר גדול.

עומר לוי: היית שמה את הבן שלך 35 מטרים מקו 400?

אלון טל: באינטרנט כתוב 154 מטרים, לפחות זה הסטנדרט במדינות אירופה.

עומר לוי: אני רוצה לראות שהפעוטון של הבן שלך היה 35 מטרים מקו 400, תפסיקו להידבק לזה.

פנינה קפלן: אני מבינה את הכאב שלך.

וליד טאהא: זה אזרח שמשמיע את הכאב שלו.

פנינה קפלן: כן ואני קשובה ומבינה ואענה בשמחה.

פנינה קפלן: הקו הגיע למשרד עבור היתר הקמה וניתן היתר הקמה.

פנינה קפלן: הייתה התייעצות לקראת הדיון עם ראש אגף מניעת רעש וקרינה, גם הוא בדק שוב את הנושא ואמר שאכן הקו עומד בהמלצות המשרד להגנת הסביבה.

פנינה קפלן: אני רק אגיד שהמלצות המשרד מתבססות על מסקנות של ועדת מומחים, שנים של עבודה ושיתוף פעולה עם משרד הבריאות.

פנינה קפלן: על בסיס זה יצאו המלצות המשרד.

וליד טאהא: כולל אישור כריתה ביער המדובר?

פנינה קפלן: עכשיו אתייחס לנושא הקרינה.

פנינה קפלן: אנחנו מדינה מאוד צפופה, בכל מקרה לכל קו חשמל שאנחנו רואים חייבים תמיד לקחת בחשבון מצד אחד את הקרבה של הקו לישובים, למגורים, למבני ציבור ומה המרחק כדי שלא תהיה סכנה ומצד שני איך הקו יוכל להיות עם הפגיעה המינימלית בשטחים הפתוחים.

פנינה קפלן: זו סוגיה מורכבת, כואבת, אנחנו תמיד בקו הדק הזה בין איך אפשר מצד אחד להצמיד תשתיות ביחד כדי שלא תהיה פגיעה ביערות ולא תהיה בנחלים ובשטחים פותחים ומצד שני שיהיה מרחק מספיק גדול שלא תהיה סכנה לתושבים.

וליד טאהא: מה לגבי הכריתות והאפשרות לחיסול כ-20% משטח היער?

פנינה קפלן: כמו שפקיד היערות אמר, עניין הסמכות לגבי כריתה הוא בידי קק"ל.

פנינה קפלן: עם כל קו שאנחנו בודקים מהצד שנו, אנחנו מבקשים שיהיה תיאום עם קק"ל, שהעבודה תיעשה עם הפגיעה המינימלית לגבי כריתת העצים.

פנינה קפלן: אבל בנושא הספציפי הסמכות היא בידי קק"ל, אז גם בחוות הדעת של התזכירים מבקשים שתיאום הביצוע יהיה עם אנשי המקצוע בקק"ל.

וליד טאהא: תודה רבה.

וליד טאהא: אני רוצה לעבור למנהל התכנון.

וליד טאהא: עדית קרמר, סגנית מתכנן מחוז מרכז, שלום לך.

עדית קרמר: שלום לכולם.

עדית קרמר: נמצאים אתי נועה ונאור וחברים נוספים ממטה מנהל התכנון, שרלוונטיים לתמ"א 10 אם יהיו לכם שאלות.

וליד טאהא: שמעת את הדיון ואת הטענות, מה את יודעת לומר על זה שאף אחד לא צריך אישור היום כדי להרים קו מתח גבוה בתחום שיפוט של ישוב, מועצה אזורית?

עדית קרמר: אני לא רוצה להיכנס להוראות החוק והתקנות כי זה גדול עלי, אני יכולה לציין רק שמבחינת מתכנן המחוז גיא קפלן, נדרשנו לתת הרשאה לקו ב-17 במאי 2020.

עדית קרמר: הקו ארוך ומורכב מהרבה מקטעים והוגשו למתכנן המחוז ממקטע 7 עד מקטע 12.

עדית קרמר: חשוב לי לציין שהמקטע עליו מודבר פה הכי הרבה, המקטע של משמר דוד טרם נחתם על ידי מתכנן המחוז.

עדית קרמר: אנחנו בקשר רציף עם המועצה כדי לסייע עד כמה שאפשר.

עדית קרמר: יש טעם בתוכנית מתאר ארצית מאושרת, מפורטת שקובעת איך ניתן להקים את הקו והיכולת של מתכנן המחוז לקבוע חלופה או לשנות תוואי היא מאוד מוגבלת, אם בכלל.

עדית קרמר: לכן הניסיון שלנו היה באמת לצמצם את הפגיעה גם ביער וגם מול משמר דוד.

עדית קרמר: לכן התבקשה אותה חוות דעת שמנסה לבחון את צמצום הפגיעה.

עדית קרמר: באותה חוות דעת הוצע להקים עמודי חשמל שונים מקווי החשמל הרגילים שמוקמים בדרך כלל בשטח באופן שניתן יהיה להרחיק את קו החשמל 15 מטרים נוספים מתחום הבתים בישוב.

וליד טאהא: זו התשובה שלך לטענה של ראש המועצה על זה שהם ממקמים עמודים אחרים מאלה הקיימים ואז גם משנים את התצורה?

רותם ידלין: לא אדוני, הם בכלל לא התייחסו לזה.

רותם ידלין: עדית, אני אשמח אם תגידי מה עמדתכם כי אני מניחה שלא הוצג לכם מעולם - - -

וליד טאהא: הי אמרה את זה עכשיו.

רותם ידלין: שאלת לגבי העמודים, אני מניחה שגם את כאשת תכנון לא מסכימה עם המחשבה של חברת החשמל שהיא יכולה להעמיד עמוד שונה לחלוטין, שנראה פיזית שונה.

רותם ידלין: אני לא מדברת על עמודים קומפקטיים או עמודים רגילים, אלא על העובדה שעמודים רגילים בשאר המקטעים הם לא אותם עמודים.

רותם ידלין: בחרו סוג עמוד אחר.

רותם ידלין: יש לזה היגיון?

רותם ידלין: לדעתי אין.

עדית קרמר: אני לא מכירה את זה.

עדית קרמר: אני יודעת שסוכם בין מתכנן המחוז ובין ראשת המועצה שיתקיים שיח לגבי המקטע שטרם נחתם.

עדית קרמר: המקטע שמול משמר דוד טרם נחתם כדי להגיע להבנות רחבות ככל שאפשר מול המועצה.

עדית קרמר: אני מציינת שוב שמדובר בתוכנית מתאר ארצית מאושרת, מפורטת ולכן היכולת של מתכנן המחוז, בין אם הוא מסכים ובין אם הוא חולק על ראשת המועצה בנושא כזה או אחר, הסמכות שלו היא מאוד מוגבלת.

וליד טאהא: אז למי יש סמכות לא מוגבלת בעניין?

עדית קרמר: לתמ"א.

עדית קרמר: אם משנים את התמ"א אפשר לעשות תכנון אחר.

רותם ידלין: אפשר רק לחזור אחורה בזמן לשנות ה-80.

וליד טאהא: מסתבר שאין בני אדם שאחראים על הסוגיה הזאת.

אלון טל: אני לא רוצה לשחרר אותה כל כך מהר מאחריות.

אלון טל: האם יכולת להשמיע את קולך ולהעלות את הסוגיה זאת שחבל ארץ ייחודי ממרכז הארץ הולך לקבל מכה קשה ואפשר יחסית בקלות לתקן תמ"א ולמנוע פגיעה נופית כזו ואולי גם פגיעה בריאותית?

אלון טל: לא שמעתי שמישהו שאחראי על נוף ארצנו, שאלה אתם בסופו של דבר, בא בשם הציבור ודרש לשקול מחדש אחרי 30 שנה, מה קרה פה?

עדית קרמר: מתכנן המחוז, בכל הרצון שלו, עדיין כפוף להיררכיה מסוימת.

עדית קרמר: גם אם הוא רוצה וגם אם הוא לא רוצה הוא כפוף להיררכיה תכנונית, שעל פיה הוא עובד.

אלון טל: אבל מה שנקבע לפני 30 שנה לא יכולים לגעת בזה?

אלון טל: אני לא מבין את ההיגיון.

אלון טל: חשבתי שיש לנו מערכת תכנון שהיא קצת גמישה, קצת יותר קשובה.

וליד טאהא: חבר הכנסת טל, היא לא הכתובת לתהיות האלה.

וליד טאהא: תודה רבה עדית קרמר סגנית מתכנן מחוז מרכז.

וליד טאהא: נעבור לנציגי משמר דוד.

יואב יהודאי: תודה רבה על הדיון, שמי יואב יהודאי תושב משמר דוד.

יואב יהודאי: בשנה וחצי האחרונות אני דוחף את הנושא הזה בכל הכוח מאז שגיליתי אותו.

יואב יהודאי: הנושא הזה עלה לידיעתי ממכתב שדלף ברשת, מבקשה של חברת חשמל לשר האנרגיה בזמנו יובל שטייניץ לדחות את הקמת הקו כדי למצוא פתרונות ייחודיים לפרוזדור של משמר דוד.

יואב יהודאי: הבקשה הזו אגב אושרה ונדחתה הקמת הקו עם אותו פתרון של צמצום ב-15 מטרים של עמוד, אם זה פתרון אז חבל לכולנו.

יואב יהודאי: הדיון כאן מייצג את מה שאנחנו חווים במטה המאבק בשנה וחצי האחרונות.

יואב יהודאי: יש הרבה רצון טוב והרבה דיונים, אבל כל אחד בצדק או שלא בצדק מטיל את האחריות על מישהו אחר.

יואב יהודאי: בפועל יש סיטואציה שהזנב מקשקש בכלב, זה לא יכול, ההוא לא יכול, פה אי אפשר ושם חייבים לחשמל את הקו.

יואב יהודאי: בסוף משמר דוד והבת שלי שלקחתי הבוקר לגן נמצאת 130-140 מטרים מתחת לקו כזה ואני חושב שזה לא נכון לנו לנהל את הסיטואציה הזאת באופן הזה.

יואב יהודאי: דברה נציגת המשרד לאיכות הסביבה על הקרינה, אבל בדוחות, גם של סטיליאן גלברג, הממונה על הרעש והקרינה וגם בדוחות של מומחי קרינה מטעמנו אנחנו רואים קרינה של 2 מיליגאוס , שזה אומר כבר חריגה מהתקן באופן כזה או אחר וזה גם משהו שלא שמעתי.

יואב יהודאי: שמעתי על 35 מטרים, לדעתי זה זלזול באינטליגנציה של מי שיושב פה בוועדה, כי מי שאמר 35 מטרים מקו 400 לא מבין על מה הוא מדבר, זה תקן שמדבר על התחשמלות.

יואב יהודאי: באותו תקן מדברים גם על קרינה של 1,000 מיליגאוס.

יואב יהודאי: בסוף אנחנו נמצאים בבית המחוקקים הזה כדי להידמות למדינות מתקדמות, אז בגרמניה לשם השוואה התקן מדבר על 400 מטרים.

יואב יהודאי: נעמיד את 35 מטרים שלנו מול 400 מטרים של מדינות מתוקנות.

יואב יהודאי: לדעתי, כמו שנאמר פה קודם, אולי זה באמת לא בעיה של מנהל התכנון אלא של חברת חשמל.

יואב יהודאי: יכול להיות שהמחוקק צריך להידרש לסוגיה הזו של מרחק.

יואב יהודאי: כי כשלא שומרים על הסף אז אלה הסיטואציות שמגיעים אליהם.

יואב יהודאי: צריך עכשיו להתווכח אם 15 מטרים זה פתרון או לא פתרון.

יואב יהודאי: הסף במדינת ישראל צריך להיות כזה שלא משאיר מקום לספק לאף אחד.

יואב יהודאי: הגענו לדיון הזה כדי לוודא שהסף הזה קורה כי התשובה שלא קבלנו וחבר הכנסת להב שאל, הקו השלישי כתוב שחור על גבי לבן בתזכיר הסביבה וכתוב שיהיה קו שלישי.

יואב יהודאי: אני מחזיר אותנו רגע לדו"ח הקרינה ושם את העצים בצד ומדבר על בריאות התושבים ובריאות הילדים.

יואב יהודאי: אם אנחנו היום בסף של 2 מיליגאוס שזה אומר סף התקן לנושא הקרינה וידוע בתזכיר הסביבה של חברת חשמל שצפוי קו שלישי, אז אני רגע מדמיין את הדיון של עוד חמש שנים.

יואב יהודאי: מה נגד אז?

יואב יהודאי: איפה אז יעבור הקו?

יואב יהודאי: איך יהיה הפרוזדור החדש לנושא הזה?

יואב יהודאי: מרגיש לי שהכלבים נובחים והשיירה עוברת אבל אף אחד לא עוצר אותה כדי לחשוב מה יהיה הלאה.

יואב יהודאי: זו הצעקה שלנו.

וליד טאהא: אני גם הערתי שכנראה צריך לעשות עבודה במקום אחר חוץ ממנהל התכנון וחברת חשמל.

וליד טאהא: כנראה בכנסת.

וליד טאהא: רועי שטראוס מרשות הטבע והגנים בבקשה.

רועי שטראוס: תודה רבה אדוני היושב-ראש, אנחנו גם עובדים מול חברת החשמל ויחד אתה שנים רבות.

רועי שטראוס: בטח שהרשות מבינה בצורך בתשתיות ובקווי חשמל ומכירים שהתמ"א מאושרת.

רועי שטראוס: לגבי התוכנית המדוברת אגיד שגם אנחנו הערנו עליה כי היו עמודים שפגעו ביערות וערכי טבע מוגנים ונתנו את ההערות שלנו.

רועי שטראוס: אדוני היושב-ראש, אחרי ששומעים את ראשת המועצה והתושבים, לדעתי הדיון הוא באמת דיון שצריך להיות ארצי וצריך לומר כמה דברים ביושר: הקווים העיליים במדינת ישראל, קווי המתח, אין ספק שהם פגיעה נופית, פגיעה סביבתית.

רועי שטראוס: יש הרבה עופות קטנים וגדולים שנפגעים מאוד מהקווים העיליים.

רועי שטראוס: הגיע הזמן למצוא פתרונות של הטמנה.

רועי שטראוס: כולנו יודעים שהוטמנו קווים של 161 במכתש רמון.

רועי שטראוס: ביקשנו גם להטמין קו במקום אחר, קו 400 שבאמת יוסי אמר שהוא לא הוטמן בארץ ישראל, אבל 2030 מעבר לפינה וכולנו מסתכלים על 2050 והשטחים הפתוחים כל כך מצטמצמים.

רועי שטראוס: פחות מסדרונות אקולוגיים, בונים יותר והטבע שלנו הולך ופוחת.

רועי שטראוס: הגיע הזמן למצוא את הפתרון של הטמנה ועדיף כמה שיותר מהר.

וליד טאהא: תודה רבה רועי.

וליד טאהא: אני מקווה שתרמנו לדיון הזה גם אם באופן חלקי.

וליד טאהא: השיח של המועצה האזורית מול מנהל התכנון צריך להמשיך.

וליד טאהא: חבר הכנסת אלון, כנראה שצריך לעשות עבודה גם מעבר לשאילת השאלות, לבדוק האם המחוקק דאג לכך שהמקרים האלה לא ישנו.

וליד טאהא: התשובות לא כולן נמצאות אצל חברת חשמל.

וליד טאהא: בכל מקרה ברור שהיה משהו חסר בקטע הזה.

וליד טאהא: השיח לא היה תקין בין הגורמים הרלוונטיים לבין המועצה האזורית.

וליד טאהא: עצם זה שהופתעו ממהלכים שנעשו בשטח, גם זה לא תקין בעיני.

וליד טאהא: אני מקווה שעזרנו במשהו לדיון הספציפי הזה ולמקרה הספציפי וגם למקרים דומים במקומות אחרים בארץ.

וליד טאהא: אני רוצה להודות לכל המשתתפות והמשתתפים בזום ובוועדה וגם לראשת המועצה האזורית שבאה והציגה את הנושא ומחפשת פתרון בכל כוחה, ישר כוח.

וליד טאהא: תודה רבה לכולם, הישיבה נעולה.